Bejaarde wat rower doodskiet, kan nog nie praatElsie Trichardt na die aanval. Foto: Verskaf Louis Trichardt, die 76-jarige man wat op 20 Julie ŉ vermeende rower in die oprit van sy huis doodgeskiet het, is steeds in ŉ ernstige toestand in die waakeenheid nadat hy tydens die rooftog in die maag geskiet is. Trichardt word sedert die voorval in die Netcare Milpark-hospitaal in Johannesburg behandel en kan in dié stadium nog nie praat of eet nie. Elsie (75), Louis se vrou, het Vrydag aan Maroela Media gesê haar man haal sedert gister sonder ŉ ventilator asem, maar het steeds ŉ voedingspyp in sy neus. “Hy kan sy kop beweeg as ek vir hom vra of hy pyn het en my hand druk, maar hy kan nie met ons kommunikeer nie,” het sy gesê. Maroela Media het vroeër berig Elsie en Louis is omstreeks 12:00 buite hul huis in Horison, Roodepoort, deur twee gewapende rowers oorval. Louis het in ŉ struweling met die rowers betrokke geraak en is in die maag geskiet. Hy het ook een van die rowers in die oprit doodgeskiet, terwyl die ander rower op die vlug geslaan het. Elsie het erge kneusings opgedoen. Louis Trichardt in die waakeenheid van die Netcare Milpark-hospitaal. Foto: Verskaf “Daar is nog nie eens sprake van Louis na ŉ algemene saal skuif nie. Sy toestand is nog baie ernstig,” het Elsie gesê. “Al wat ons nou kan doen, is om maar geduldig te wees en hom tyd te gee om te herstel.” Sy het gesê sy is sedert die voorval nog nie weer deur die polisie genader oor die ondersoek nie. “Om die waarheid te sê, stel ek nie in die minste daarin belang nie. Ek wil amper nie weet nie. Ek wil net fokus op my man en sy gesondheid,” het sy gesê. Elsie bly intussen by haar dogter en het sedert die voorval nog nie weer by die egpaar se huis geslaap nie. “My kinders wil nie hê ek moet alleen wees nie. Dit is maar ŉ moeilike tyd en dit is so sleg om jou geliefde so te sien ly. Ons hou aan bid.” Lees alle vorige berigte oor die saak op Maroela Media.